บทความนี้เกี่ยวกับสะพานในจังหวัดจันทบุรี สำหรับสะพานในกรุงเทพมหานคร ดูที่ สะพานสมเด็จพระเจ้าตากสินมหาราช

**สะพานตากสินมหาราช** หรือ **สะพานแหลมสิงห์** เป็นสะพานข้ามแม่น้ำจันทบุรี ตั้งอยู่ในพื้นที่ ตำบลปากน้ำแหลมสิงห์ และตำบลบางกะไชย อำเภอแหลมสิงห์ จังหวัดจันทบุรี เป็นส่วนหนึ่งของถนนเฉลิมบูรพาชลทิต ขนาด 2 ช่องจราจร ปัจจุบันอยู่ในความดูแลของกรมทางหลวงชนบท

สะพานตากสินมหาราช เป็นสะพานที่มีความยาวที่สุดในภาคตะวันออก คือมีความยาว 1,060 เมตร

ประวัติ
-------

สะพานตากสินมหาราชมองจากป้อมไพรีพินาศ
สะพานตากสินมหาราช หรือที่ถูกเรียกชื่อเดิมโดยคนในพื้นที่ว่า สะพานแหลมสิงห์ เป็นสะพานที่ก่อสร้างขึ้นโดย สำนักก่อสร้างสะพาน กรมทางหลวงชนบท เพื่อแก้ไขปัญหาที่แต่เดิมหากประชาชนจะไปมาหาสู่กันทั้งสองฝั่งจะต้องใช้เรือในการสัญจรข้ามฟาก หากจะขนส่งสินค้าทางการเกษตรและประมงจะต้องเดินทางอ้อมไปยังตัวเมืองในการข้ามไปอีกฝั่ง ทำให้เสียเวลาในการเดินทาง โดยสะพานตากสินมหาราชนั้นช่วยลดระยะเวลาในการสัญจรไปมาหาสู่กัน ลดระยะเวลาในการขนส่งสินค้าทางการเกษตรและประมงซึ่งแต่เดิมต้องใช้ระยะทางกว่า 50 กิโลเมตร ให้สามารถเชื่อมต่อและใช้เส้นทางในการคมนาคมขนส่งในเส้นทางพื้นที่ชายฝั่งได้สะดวกยิ่งขึ้น รวมถึงส่งเสริมและเพิ่มศักยภาพในการท่องเที่ยวในพื้นที่ชายทะเลภายในพื้นที่จังหวัดจันทบุรีและใกล้เคียง โครงการก่อสร้างดังกล่าวนั้นเป็นส่วนหนึ่งของถนนเฉลิมบูรพาชลทิต

สะพานตากสินมหาราช เริ่มต้นก่อสร้างเมื่อวันที่ 20 พฤษภาคม พ.ศ. 2548 และสร้างแล้วเสร็จในปี พ.ศ. 2550 ใช้งบประมาณในการก่อสร้างทั้งสิ้น 179,570,000 บาท เปิดใช้งานอย่างเป็นทางการเมื่อวันที่ 2 พฤษภาคม พ.ศ. 2551 เวลา 16.09 น. โดยมีรัฐมนตรีว่าการทระทรวงคมนาคมเดินทางมาเป็นพิธีเปิด ซึ่งอำเภอแหลมสิงห์ได้จัดกิจกรรมในการเฉลิมฉลองสะพานตั้งแต่วันที่ 1-5 พฤษภาคม พ.ศ. 2551 ทั้งการแสดงคอนเสิร์ตจากศิลปิน การแข่งขันกีฬาต่าง ๆ อาทิ เรือเร็ว เรือคยัค เดินวิ่งมินิมาราธอน การปั่นจักรยานเสือภูเขา รวมถึงการออกร้านขายสินค้าขึ้นชื่อในท้องถิ่นให้แก่นักท่องเที่ยวเฉลิมฉลองร่วมกัน และได้รับการโปรดเกล้าฯ ให้ใช้ชื่อสะพานว่า *"สะพานตากสินมหาราช"* เมื่อวันที่ 26 มิถุนายน พ.ศ. 2552

ข้อมูลสะพาน
-----------

สะพานตากสินมหาราช เป็นสะพานคอนกรีตเสริมเหล็ก มีความกว้างสะพาน 8 เมตร ความกว้างทางเท้า 3 เมตร มีความยาวสะพาน 1,060 เมตร โดยในปี พ.ศ. 2565 มีค่า PCU อยู่ที่ 6,577 คัน/วัน เหนือน้ำขึ้นไปคือสะพานข้ามแม่น้ำจันทบุรี ในพื้นที่ตำบลเกาะขวาง และตำบลวัดใหม่ อำเภอเมืองจันทบุรี ท้ายน้ำคือปากน้ำจันทบุรีและอ่าวไทย

การจราจร
--------

สะพานตากสินมหาราชประกอบด้วย 2 ช่องจราจร
สะพานตากสินมหาราช เป็นส่วนหนึ่งของถนนเฉลิมบูรพาชลทิต ในสายทางหลวงชนบท รย.4036 มีขนาด 2 ช่องจราจร สวนทางกัน พื้นผิวจราจรคอนกรีต ฝั่งตะวันออกอยู่ในตำบลปากน้ำแหลมสิงห์ อำเภอแหลมสิงห์ จังหวัดจันทบุรี เชื่อมต่อฝั่งตะวันออกในตำบลบางกะไชย อำเภอแหลมสิงห์ จังหวัดจันทบุรี

เนื่องจากความสูงของสะพานที่มีช่องสำหรับให้เรือประมงสามารถลอดผ่านได้ ทำให้บริเวณจุดสูงสุดกลางสะพานมีพื้นที่สำหรับเบี่ยงเพื่อจอดแวะชมวิวทิวทัศน์เพื่อชมความงามของปากแม่น้ำจันทบุรี

แหล่งท่องเที่ยว
---------------

สะพานตากสินมหาราชนั้น มีจุดชมวิวอยู่บริเวณจุดสูงสุดของสะพาน หากมองไปยังฝั่งอ่าวไทยสามารถรับชมความสวยงามของปากแม่น้ำจันทบุรี ท่าเรือประมงของชาวแหลมสิงห์ และหากมองเข้ามายังฝั่งแม่น้ำจันทบุรีจะสามารถมองเห็นกระชังปลาและวิถีชีวิตการทำประมงพื้นบ้านของชาวแหลมสิงห์เช่นกัน ซึ่งในอดีตมีการใช้เครื่องมือทำประมงพื้นบ้านที่เรียกว่าโพงพาง และหลักรอ แต่เนื่องจากเครื่องมือดังกล่าวขวางทางเดินของน้ำในฤดูน้ำหลากและขัดขวางการสัญจรทางเรือจึงมีคำสั่งให้กรมประมง กรมเจ้าท่า และตำรวจน้ำรื้อถอนเครื่องมือดังกล่าวบริเวณแม่น้ำจันทบุรีบริเวณใกล้เคียงกับสะพาน

นอกจากนี้สะพานตากสินนั้นยังช่วยเชื่อมต่อเส้นทางการท่องเที่ยวชายฝั่งทะเลภาคตะวันออกมีความสะดวกมากยิ่งขึ้น โดยนักท่องเที่ยวนั้นสามารถเดินทางมาเที่ยวที่หาดแหลมสิงห์ และเดินทางไปเที่ยวยังหาดเจ้าหลาวได้โดยใช้สะพานตากสินมหาราชและไปตามเส้นทางเฉลิมบูรพาชลทิต รวมถึงสามารถใช้เป็นเส้นทางในการเดินทางตามชายฝั่งทะเลเชื่อมต่อระหว่างจังหวัดระยอง จันทบุรี และตราด ซึ่งแต่เดิมจะต้องใช้เรือข้ามฝากในการเดินทางข้ามฝั่ง หรือหากใช้รถยนต์จะต้องวิ่งอ้อมไปอีกเส้นทางซึ่งใช้ระยะทางมากกว่า 50 กิโลเมตร

สถานที่สำคัญใกล้เคียง
---------------------

### แหล่งท่องเที่ยว

* โบราณสถานตึกแดง
* คุกขี้ไก่
* หาดแหลมสิงห์
* โอเอซิส ซีเวิลด์
* วัดเขาแหลมสิงห์
* ศาลเจ้าพ่อแหลมสิงห์
* ป้อมไพรีพินาศ
* อ่าวกระทิง
* วนอุทยานเขาแหลมสิงห์
* ตำหนักกรมหลวงชุมพรเขตอุดมศักดิ์

ระเบียงภาพ
----------

* เชิงสะพานตากสินมหาราชฝั่งตะวันตกในพื้นที่ตำบลบางกะไชยเชิงสะพานตากสินมหาราชฝั่งตะวันตกในพื้นที่ตำบลบางกะไชย
* ป้ายสะพานตากสินมหาราชบริเวณจุดชมวิวกลางสะพานป้ายสะพานตากสินมหาราชบริเวณจุดชมวิวกลางสะพาน
* สะพานตากสินมหาราชและเรือประมงที่จอดเทียบท่าอยู่บริเวณท่าเรือใกล้สะพานสะพานตากสินมหาราชและเรือประมงที่จอดเทียบท่าอยู่บริเวณท่าเรือใกล้สะพาน
* สะพานตากสินมหาราชมองจากศาลเจ้าพ่อแหลมสิงห์สะพานตากสินมหาราชมองจากศาลเจ้าพ่อแหลมสิงห์
* กระชังเลี้ยงปลาในพื้นที่ปากแม่น้ำจันทบุรี มองจากสะพานตากสินกระชังเลี้ยงปลาในพื้นที่ปากแม่น้ำจันทบุรี มองจากสะพานตากสิน
* ป้ายข้อมูลสะพานตากสินมหาราช บริเวณเชิงสะพานฝั่งตะวันตกป้ายข้อมูลสะพานตากสินมหาราช บริเวณเชิงสะพานฝั่งตะวันตก

หมายเหตุ
--------

1. ↑  สะพานชุมชนที่กรมทางหลวงชนบทเป็นผู้ก่อสร้างหรือรับโอนมาจากกรมโยธาธิการมาอยู่ในการดูแล โดยสะพานนี้รหัส จบ.006 เป็นส่วนหนึ่งของทางหลวงท้องถิ่น สายท่าแฉลบ–เกาะลอย

อ้างอิง
-------

1. 1 2 3  "สะพานตากสินมหาราช จันทบุรี (แหลมสิงห์) ชมวิวทะเลและเส้นขอบฟ้าแบบชิลๆ". *www.ceediz.com*.
2. 1 2 3  "จันทบุรีจัดกิจกรรมฉลองเปิดสะพานข้ามแม่น้ำจันท์". *mgronline.com*. 2008-04-18.
3. 1 2  "[รีวิว] "สะพานแหลมสิงห์" อีกหนึ่งจุดชมวิวที่สวยที่สุดของจันทบุรีที่ต้องมาเยือน | จันท์จี๊ดด - กินเที่ยวพัก แล้วคุณจะรักจันทบุรี". *www.chanjeed.com* (ภาษาอังกฤษแบบอเมริกัน). 2014-05-02.
4. 1 2 3  ที่ผ่านมา, สายลม. "พาแม่เที่ยวจันท์ 3 วัน 2 คืน :: สะพานตากสินมหาราช - วัดเขาแหลมสิงห์ - ศาลเจ้าพ่อแหลมสิงห์". *README.ME*.
5. 1 2  คณะกรรมการบริหารงานอำเภอแหลมสิงห. แผนพัฒนาอำเภอ 4 ปี (พ.ศ. 2561-2564) ฉบับทบทวนในรอบปี พ.ศ. 2562 อำเภอแหลมสิงห์ จังหวัดจันทบุรี เก็บถาวร 2023-03-15 ที่ เวย์แบ็กแมชชีน.
6. ↑  บัญชีสะพานทางหลวงชนบท ประจำปีงบประมาณ 2566 เก็บถาวร 2023-03-14 ที่ เวย์แบ็กแมชชีน (drr.go.th)
7. ↑  "ได้แต่มอง! ขอยืดเวลาไม่เป็นผล จนท.รื้อโพงพางเมืองจันท์". *www.thairath.co.th*. 2015-09-24.

| **สะพานข้ามแม่น้ำจันทบุรีในปัจจุบัน** |
| --- |
| **เหนือน้ำ**สะพานข้ามแม่น้ำจันทบุรี | **สะพานตากสินมหาราช** | **ท้ายน้ำ***อ่าวไทย* |